དྲིལ་བུའི་སྐོར་གྱི་ལོ་རྒྱུས་
དྲིལ་བུ་ནི་དཀྲོལ་བྱའི་རོལ་མོའི་རྣམ་གྲངས་ཤིག་སྟེ། བོད་ཀྱི་ལོ་རྒྱུས་དེབ་ཐེར་ནང་འཁོད་པར་གཞིགས་ན་བགྲང་བྱ་སྟོང་ཕྲག་དུ་མའི་ལོ་རྒྱུས་ཡོད་པར་ངེས་ཏེ། དེ་ཡང་རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། བོད་ཀྱི་རྒྱལ་བོ་ཁྲི་བདུན་ལེགས་དྲུག་དང་།། རྒྱལ་པོ་གནམ་ལྡེ་ལ་སོགས་རྒྱལ་པོའི་རབས།། ཉེར་དྲུག་ཐ་མ་ཐོ་ཐོ་རི་གཉན་བཙན།། དེ་ལྟར་དམ་པའི་ཆོས་ཀྱི་ཚུལ་མ་དར།། གདོལ་བོད(བོན)ཁོ་ནའི་དུས་ཡིན་མཆོད(པ)ཡང་།། ཤིང་དང་དྲིལ་བུ་རིང(ཏིང)གི་བྱེ་བྲག་རྣམས།། ཁྲོ་ལི་ནག་པོ་ལས་གྲུབ་བཟོ་བཀོད་ཞེས(ཞེར)།། དེ་བས་གཞན་པའི་མཆོད་པའི་ཡོ་བྱད་དཀོན།། ཐོ་ཐོ་རིའི་རིང་ལའང་བོད་ཀྱི་བཟོས།། སྒྲུབ་པའི་བཟོ་བཀོད་གོང་དང་མཐུན་པ་ལས།། ཁྱད་པར་ཆེ་བའི་ངོ་མཚར་མེད་ཅེས་ཐོས།། ཞེས་སོགས་གསུངས་པར་གཞིགས་ན། དྲིལ་བུ་ནི་ཤང་དང་འདྲ་བར་སྔོན་ཆད་བོན་པོ་རྣམས་ཀྱི་མཆོད་ཆས་རོལ་མོ་ཞིག་ཡིན་ལ། སྐབས་དེ་ཤེད་དུ་བཟོས་པའི་དྲིལ་བུ་རྣམས་ཀྱི་རྒྱུ་ནི་ཁྲོ་ལི་ནག་པོ་ལས་གྲུབ་པ་མ་ཟད། ལག་རྩལ་ཡང་དེ་ཙམ་མེད་པས་བཟོ་བཀོད་ལེགས་པོ་མིན་པ་དང་།དེ་ནས་ལྷ་ཐོ་ཐོ་རི་གཉན་བཙན་གྱི་སྐབས་སུ་དམ་པའི་ཆོས་ཀྱི་དབུ་བརྙེས་ཤིང་། མཆོད་པའི་ཡོ་བྱད་དྲིལ་བུ་མང་དག་བཟོས་ཀྱང་བཟོ་བཀོད་གོང་དང་མཐུན་པ་ཙམ་ལས། དེ་ལས་ཁྱད་དུ་འཕགས་པ་གང་ཡང་བྱུང་མེད་མོད། གང་ལྟར་དུས་དེ་ཙམ་གྱི་རྗེས་ནས་བཟུང་བོད་དུ་ནང་པ་སངས་རྒྱས་པ་རྣམས་ཀྱིས་རིམ་བཞིན་དྲིལ་བུ་དེ་ཉིད་མཆོད་ཆས་རོལ་མོ་ཞིག་ཏུ་བརྩིས་ནས་བེད་སྤྱོད་བཏང་བ་ཡིན་པ་གོར་མ་ཆག་གོ ཕྱིས་སུ་དུས་རབས་རིམ་བྱུང་གི་ནང་དྲིལ་བུའི་རིགས་སྣ་ཚོགས་བྱུང་ཚུལ་ནི། རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། འཇིག་རྟེན་མགོན་པོ་སྲོང་བཙན་སྒམ་པོའི་དུས།། རུ་བཞི་གཙུག་ལག་ཁང་སོགས་ཇི་སྙེད་བཞེངས།། ཞེས་སོགས་གསུང་པའི་སྐབས་སུ།དྲིལ་བུ་རྫ་མ་ཁྱོན་ཆུ(ཆུང)ཆི་ཧོར་ཆི།། ཅུང་ཟད་མཛེས་ཆུ(ཆུང)ཧོར་སྐད་འཐས་ཤིང་འཕར།། གད་བརྡར་མི་གཙང་དྲིལ་སྟོད་པདྨ་ཁེབས།། དེ་སོགས་འཕགས་པའི་ཡུལ་ནས་ལ་མུ་བྱུང་།།བོད་བཟོས་ཁྲོ་ནག་ལྕགས་ཀྱི་རྐྱེན་སྦྱར་ནས།། རྫ་མའི་གཟུགས་འདྲ་ཁ་ཕུབ་ཕྱང་འཕྲུལ་དུ།། བྱས་པ་རྡོ་དང་དབྱུག་པས་བསྣུན་པ་ན།། གླང་པོའི་སྐད་འདྲ་འབྱུང་ལ་ཅོང་ཞེས་བྱ།། དྲིལ་བུ་ཚང་སྒོ་མེད་པ་གདང་བུ་ལ།། བཏགས་ནས་བོས་ཚེ་ཅིག་ཅར་སྒྲ་འབྱིན་པའི།། དྲིལ་གདང་ཞེས་དང་བར་སྒོར་བཏགས་པ་ཡི།། གཙུག་ལག་ཁང་གི་རྒྱལ་གྱུར་མ་རུ་འབྱུང་།། ཞེས་པ་ལྟར་ན། བོད་རྒྱལ་སྲོང་བཙན་སྒམ་པོའི་སྐབས་སུ་ཆོས་དར་བ་དང་ལྷན་ཅིག་དྲིལ་བུ་ཞོར་དུ་དར་བ་མ་ཟད། བོད་དུའང་ཁྲོ་ནག་ལྕགས་ཀྱི་རྒྱུ་ལས་རྫ་མའི་གཟུགས་འདྲ་བ་ཁ་ཕུབ་ཕྱབ་འཕྲུལ་དུ་བྱས་པ་རྡོ་དང་དབྱུག་པས་བརྡུངས་པས་ན་གླང་བོའི་སྐད་དང་འདྲ་བ་འབྱུང་པའི་དྲིལ་ཆེན་དེ་འདྲ་དང་། གདང་བུ་ལ་བཏགས་ནས་རླུང་སོགས་ཀྱི་བསྐྱོད་ཚེ་ཅིག་ཅར་སྒྲ་འབྱིན་པའི་དྲིལ་གདང་ཞེས་པ་དང་། གཙུག་ལག་ཁང་གི་བར་སྒོར་གདག་བྱ་གཙུག་ལག་ཁང་གི་རྒྱལ་གྱུར་མ་རུ་གྲགས་པ་ལྟ་བུ་བྱུང་པ་ཡིན་འདུག་ལ། སྐབས་དེ་ཤེད་དུ་བོད་ཀྱིས་བཟོས་པའམ་རྒྱ་གར་དུ་དར་བ་གང་ཡིན་ཡང་དྲིལ་བུ་དེ་རིགས་གད་བརྡར་མ་གཙང་ལ་དབྱིབས་ཀྱང་ཆེ་ལ་དེ་འདྲའི་མཛེས་པ་མིན་ཚོད་དུ་འདུག དེ་རྗེས་བསྟན་པ་ཕྱིར་གྱི་དུས་སུ་དྲིལ་བུ་རྒྱན་མེད་གཙང་མར་བྱས་པ་འགའ་གར་གྱི་ཕྱག་ཆར་བྱས་པའང་བྱུང་བར་གྲགས་ལ། ཧ་ལམ་དུས་དེ་ཙམ་ནས་བཟུང་བོད་དྲིལ་གྱི་བཟོ་བཀོད་ལ་ཡང་འཕེལ་རྒྱས་ཆེན་པོ་བྱུང་བར་སྙམ། དེ་ཡང་རྒྱ་བོད་ནོར་རྫས་ཀྱི་རིས་བརྟགས་ཤིང་དཔྱད་པའི་དཔྱད་དོན་ཡིད་ཀྱི་འདོད་འཇོ་ཞེས་པ་ལས། དེ་ནས་རྒྱ་ནག་ཆེན་པོའི་འདུན་ས་ཆེ།། བྱིང་གིན་གན་དང་གེ་གན་གོ་ཡུག་བྱོན།། གོ་ཏན་རིང་ལ་ས་ཧོར་ཡིན་མཆོད་འབྲེལ།། ཞེས་དང་། ད་དུང་དྲིལ་བུ་རྩེ་ལྔ་རྩེ་དགུ་ཚངས་རྡོར་དབྱིབས།། འཕགས་ཡུལ་བཟོ་དང་ཁྱད་མཚུངས་མཛེས་ཤས་ཆེ།། རིན་ཆེན་ཕྲ་ཚོམ་གྱིས་སྤྲ་མཛེས་དབྱིབས་ལེགས་མཛེས།། ནང་ལ་གད་བརྡར་མ་བྱས་ལུགས་རིས་གསལ།། ནང་གི་འབྲུག་གསུམ་ཕྱི་ཡི་རམ་ཡིག་གམ།། ཡང་ན་ཨུཏྤལ་གཟུགས་ཀྱི་ཐད་དུ་ངེས།། ནམ་མཁའི་རྡོ་རྗེ་ཡོད་མེད་གཉིས་སུ་འབྱུང་།། དེ་བས་ཁྱད་དྲིལ་བཟོ་ཁྱད་ཁྱོན་ཆུང་པ།། ཚངས་རྡོར་དངུལ་དང་ལི་དཀར་ལི་སེར་གསེར།། གསེར་དམར་ཛྷེེ་ཀྵིམ་བྱས་དང་གཟོང་རིས་ཤུལ།། སྣ་ཚོགས་རིགས་མི་མཐུན་པའི་ཕྲ་རྣམས་བཅུག། རྩེ་ལྔ་མཛེས་བྱེད་འཁོར་ལོ་འཕྱང་བའི་སྟེང་།། རྩེ་དགུ་དྲ་བ་དྲ་ཕྱེད་ཁོང་སང་ན།། དམ་ཚིག་སྒྲོལ་མ་ལ་སོགས་ཕྱག་མཚན་གྱིས།། མཛེས་པ་བྱུང་ཞིང་དེ་མཐུན་སིལ་སྙན་ནི།། ཞེས་སོགས་སོགས་བྱུང་པ་ལས་ར་འཕྲོད་ཐུབ་ཅིང་། ཕལ་ཆེར་དུས་དེ་ཙམ་ནས་བཟུང་བོད་ལ་རྒྱ་གར་ནག་སོགས་ནས་དྲིལ་བུའི་རིགས་སྣ་ཚོགས་བྱུང་པ་དང་། ཁྱད་པར་དུ་གསུང་རྟེན་རྡོར་དྲིལ་ཡང་རབ་འབྲིང་ཐ་གསུམ་དུ་བྱུང་ཚུལ་སྐོར་ལ་ཡང་ཀུན་མཁྱེན་འཇིགས་མེད་གླིང་པས་ཀྱང་། གསུང་རྟེན་དྲིལ་བུ་ཧོར་དང་རྒྱ་གར་ནག། བོད་ཆེན་རིགས་བཞི་ལས་ནི་རྒྱུའི་སྒོ་ནས།། ཧོར་དྲིལ་གཉིས་ལས་ཤིན་ཀུན་མཆོག་ཏུ་གྲགས།། རྒྱ་ནི་ལི་དཀར་དངུལ་མདངས་བཀྲག་ཞག་ཆེ།། དྲིལ་བུའི་སྟོད་ཞུམ་བ་གླང་ཁ་ཁེབས་ལ།། ལུགས་གཙང་བརྡར་གད་མ་བྱས་ལི་རྒྱུ་འཇམ།། ནང་ནི་ཞོ་ཁ་ཞེས་པ་འོ་སྤྲིས་འདྲ།། དྲྭ་ཕྱེད་འབུར་ལ་བར་སྟོང་འཇམ་སང་མང་།། དཔུང་བའི་པད་འདབ་རིགས་ཀྱི་ཕྱག་མཚན་སྤྲས།། དྲིལ་བུའི་དཔུང་ཟུར་པད་མཐའ་གཅིག་ཏུ་འདྲེས།། སྐད་སྙན་སྦོམ་ལ་རྒྱང་གྲགས་ལྷག་པར་ཆེ།། དབུ་རྡོར་ཅུང་ལུ་མང་ལ་དངུལ་དཀར་དང་།། ཛྷེེ་ཀྵིམ་དག་ཀྱང་ཉུང་ཟད་སྲིད་པ་ཡིན།། རྩ་ལྔ་པ་མང་ཆུ་སྲིན་ནང་ལ་བལྟ།། འཁོར་ལོའི་རྒྱན་ལྡན་རྩེ་དགུ་ཉུང་པ་ཡིན།། རྒྱུ་དང་གསུང་ལ་དོ་ཟླ་མེད་ན་ཡང་།། བཟོ་སྒྲོས་བྱིལ་བས་ཉམས་མེད་ཕལ་གྱིས་དོར།། དངོས་བསྟན་ཉུང་ལ་འདྲ་ཅོག་མང་པ་ཡིན།། ཕལ་བ་ལུགས་ཁ་དམ་ལ་གཙང་ཤ་ཆུང་།། ནང་ལ་བྲད་བརྡར་སོང་པས་ཞོ་ཁ་མེད།། རབ་འབྲིང་ཐ་མའི་ཁྱད་པར་ཆེ་བར་སྣང་།། ཞེས་ཧོར་དྲིལ་ལ་ཤིན་ཀུན་མ་དང་ཕལ་པ་གཉིས་སུ་བྱུང་པ་བསྟན་པ་དང་། དེ་བཞིན་རྒྱ་གར་ནས་བྱུང་པའི་དྲིལ་བུའི་སྐོར་ལ་ཡང་། རྒྱ་གར་དྲིལ་བུ་ཆེ་ཚད་ཁྲུ་ལ་ཉེ།། ཆུང་བ་དག་ཀྱང་གཞན་ལས་ཆེ་བ་ལ།། པད་སྤུངས་དབྱིབས་ཅན་བྲད་བརྡར་གཙང་ཤ་མེད།། ཉུང་ཟད་སྣང་པ་ལི་དཀར་ཁོ་ནར་མཐོང་།། དྲིལ་བུའི་རྣམ་བཞག་རྒྱུད་སྡེ་ལས་གསུངས་པའི།། ཐ་སྙད་དང་ཡང་མཚུངས་བར་མ་ངེས་པ།། འཕགས་ཡུལ་དམ་ཚིག་སྲུང་ལ་སྒམ་པའི་ཕྱིར།། ཁྱབ་གདལ་མ་དར་བཟོ་ལ་འདྲིས་པ་ཆུང་།། ཞེས་རྒྱ་གར་འཕགས་པའི་ཡུལ་གྱི་མི་རྣམས་དམ་ཚིག་སྲུང་བ་ལ་སྒམ་པའི་ཕྱིར་ན་གསང་སྔགས་ཀྱི་མཆོད་རྫས་སོགས་ཁྱབ་གདལ་ཁྲོམ་བསྒྲགས་མི་བྱེད་སྟབས། དྲིལ་བུའི་བཟོ་རྩལ་ལ་འདྲིས་པ་ཆུང་ཞིང་། ཆེ་ཆུང་གི་ཚད་ཀྱང་རྒྱུད་ལས་གསུངས་པའི་ཐ་སྙད་དང་ཡང་མཚུངས་བར་མ་ངེས་པ་གང་ཞིག  ཆེ་ཚད་ཁྲུ་ལ་ཉེ་བ་དང་། ཆུང་བ་དག་ཀྱང་གཞན་ལས་ཆེ་བ་ཡོད་ལ། བྲད་བརྡར་གཙང་ཤ་དོད་པོ་མེད་པར་མ་ཟད།གྲངས་དང་ཉུང་བར་བསྟན་པ་དང་། དེ་ལས་གཞན་རྒྱ་ནག་ནས་ཐོན་པའི་དྲིལ་བུའི་སྐོར་ལ་ཡང་། རྒྱ་ནག་ཁྱད་དྲིལ་ཕལ་པ་ཏ་མིང་གསུམ།། ཁྱད་དྲིལ་སྐྱེ་མཆེད་བྲད་བརྡར་འགྲན་ཟླ་མེད།། དཀྱུས་ལས་ཅུང་ཆེ་བ་གླང་ཁ་སྦུབ་འཐུག། རི་མོ་དོད་ཀྱབ་ཧྲོབ་ཉམས་གཏན་ནས་མེད།། རྩེ་ལྔ་པ་རྣམས་ཆུ་སྲིན་ནང་ལ་བལྟ།། འཁོར་ལོའི་རྒྱན་དང་རྩེ་དགུ་ཡིན་ནོ་ཅོག། རྩ་པར་དྲ་ཕྱེད་ཁོང་ན་ཕྱག་མཚན་ཅན།། མུ་ཏིག་སྐེ་རགས་ཞིབ་ལ་སྐད་སྙན་འཁྲོལ།། ཞེས་དང་། ཡང་། ཐེག་ཆེན་གན་དྲིལ་ལྷག་པར་ཆེ་བ་ལ།། ཁྱད་དྲིལ་མིང་དུ་གྲགས་པ་མེད་ན་ཡང་།། བཟང་ངན་ཁྱད་པར་ཆེ་བ་ཡོད་པའོ།། དགའ་ལྡན་གན་དྲིལ་དེ་བས་ཅུང་ཟད་ཞེར།། དྲིལ་བུའི་སྟོད་ཞུམ་མགོ་རྡོར་རྩེ་དགུ་མང་།། ཞེས་རྒྱ་ནག་ནས་ཐོན་པའི་དྲིལ་བུ་ལ་ཡང་ཁྱད་དྲིལ་དང་། ཕལ་པ། ཏཱ་མིང་བཅས་དབྱེ་བ་གསུམ་དུ་བྱུང་ཚུལ་བསྟན་པ་དང་། དེ་བཞིན་བོད་དྲིལ་སྐོར་ལ་ཡང་། བོད་དྲིལ་རྙིང་མ་མདོ་ཁམས་རྩི་ཡུལ་དུ་།། ཆེ་ཆུང་གཉིས་བཟོས་བྱི་བྱད་རྒྱ་འདྲ་བས།། ཉམས་མེད་རྣམས་ཀྱིས་རྒྱ་རུ་ངོས་འཛིན་ཡང་།། རི་མོ་མི་གཙང་དཔུང་མགོ་ཧོར་འདྲ་ལ།། བ་གླང་ཁ་ནི་རྒྱ་ཧོར་གཉིས་ཀ་དང་།། འགལ་ཞིང་ནང་སུལ་གྱི་རྣམ་པ་མང་།། བོད་དྲིལ་གསར་མ་ཟལ་མོ་སྒང་དུ་དར།། རི་མོ་ཧྲོབ་ལ་སྐད་ངར་རིང་དུ་བསྲིང་།། ཁྱད་དྲིལ་རྣམས་ནི་སྐྱེ་མཆེད་གཙང་ཤ་ཆེ།། དེ་ལས་གཞན་པ་འཇང་འབའ་ལོ་གྲོ་སོགས།། དྲིལ་བུའི་གཟུགས་བརྙན་བརྟག་པར་སླ་བས་སོ།། ཞེས་བོད་དྲིལ་ལ་ཡང་གསར་རྙིང་དབྱེ་བ་ཡོད་ཚུལ་དང་ཁྱད་ཆོས་གཞན་དང་འགར་ཚུལ་བསྟན་པའོ།། སྤྱིར་ན་དྲིལ་བུའི་རྒྱུ་དང་ཚད་བཤད་པ་གཉིས་ལས། དང་པོ་ནི། རྡོ་རྗེ་མཁའ་འགྲོ་ལས། ཀུན་ལ་འཁར་བའམ་ཡང་ན་ནི།ལྕགས་གསུམ་ལས་ནི་དྲིལ་བུ་སྟེ། ཞེས་སྤྱིར་ན་དྲིལ་བུ་གང་དང་གང་ཡིན་ཀྱང་རྒྱུ་འཁར་བ་ལས་བྱས་པའམ་ཡང་ན་གསེར་དངུལ་ཟངས་ལྕགས་སྟེ་ལྕགས་གསུམ་ལས་བྱ་བར་མཁས་གྲུབ་རྗེས་གསུངས།  གཉིས་པ་དྲིལ་བུའི་ཚད་ལ་མཁའ་འགྲོ་རྒྱ་མཚོ་ལས། དྲིལ་བུ་རྟག་ཏུ་ཆ་གསུམ་ཅན།། ལྷ་ཡིས་ཡང་དག་བརྒྱན་པར་བྱས།། ཞེས་ཆ་གསུམ་དུ་བྱས་པ་གཅིག་དང་བཟང་པོ་ཡོངས་བཟུང་ལས་དྲིལ་བུ་ཀུན་ཏུ་ཆ་དྲུག་ལ། ཞེས་ཆ་དྲུག་ཏུ་ཕྱེ་པ་གཉིས་ལས་དང་པོ་ནི། མན་སྙེར། དྲིལ་བུ་རྣམས་ཐམས་ཅད་ནི་ཆ་གསུམ་མཉམ་པ་རྡོ་རྗེ་དང་རྗེས་སུ་མཐུན་པའི་ཚད་དོ།། དེ་རྣམས་ཀྱི་ཆ་གསུམ་པ་ནི། ཁ་ནས་བཟུང་སྟེ་འཁར་བ་དག་པའི་རང་བཞིན་དུ་བྱའོ།། དེའི་སྟེང་གི་ཆ་གཉིས་ནི་གསེར་ལ་སོགས་པ་བྱུང་བའོ།། ཞེས་གསུངས་སོ།། གཉིས་པ་ནི་བཟང་པོ་ཡོངས་བཟུང་ལས། དྲིལ་བུ་ཀུན་ཏུ་ཆ་དྲུག་ལ།། དེ་ཡི་ཆ་བཞི་འཁར་བ་ཡི།། རང་བཞིན་མ་འདྲེས་པ་ལས་བྱ།། གཞན་ནི་གཞན་ལས་བརྟག་པར་བྱ།། ཞེས་དྲིལ་བུའི་ལུས་ཚད་ཆ་དྲུག་ཏུ་བྱས་པའི་ཆ་བཞི་འཁར་བའི་རང་བཞིན་ཁོག་པ་དང་། ཡང་དེ་ཉིད་དུ། སྟེང་གི་ཆ་གཅིག་ལ། ཕྲེང་བ་གསུམ་ནས་དེའི་སྟེང་དུ།། བུམ་པ་གསེར་རམ་ཟངས་མའམ།། དངུལ་ལམ་ར་གན་ལས་བྱས་པའོ།། དེ་ཡི་སྟེང་དུ་དེ་ཚད་ཙམ།། ཤར་བལྟས་ཤེས་རབ་གདོང་བ་བྱ།། ཞེས་སྟེང་གི་ཆ་གཉིས་ཀྱི་ཆ་འོག་མ་ཤེས་རབ་ཀྱི་ཞལ་བུམ་པ་གདན་བཅས་ལ་བཤད་ཅིང་། སྟེང་གི་རྡོ་རྗེ་ཕྱེད་པ་དང་པདྨ་དང་བཅས་པ་ཆ་གཅིག་ཏུ་མཛད་པ་དང་ཆས་ཤིན་ཏུ་འགྲིག་པར་འགྱུར་ཏེ། སྟེང་གི་དབྱིག་པ་ནི་གཟུགས་མེད་སྲིད་པའི་གནས་དང་།  ཁོག་པའི་ཕྱིའི་ལྷ་མོ་བརྒྱད་ཀྱི་མཚན་མ་འགོད་པའི་གནས་ནི་གཟུགས་ཁམས་དང་། དེའི་འོག་གི་ཆ་ནང་གི་དབྱུག་གུ་ནམ་མཁའ་དང་བཅས་པ་དག་འདོད་ཁམས་སུ་གསུངས་ལ། ལྷ་མོ་བརྒྱད་ཀྱི་མཚན་མ་ནི་སྟེང་གི་པདྨ་ལ་ས་བོན་འགོད་ཅིང་། ལོགས་ཀྱི་དྲ་བ་བརྒྱད་ཀྱི་ནང་དུ་ཕྱག་མཚན་འགོད་པར་གསུངས་པས།  ཁོག་པའི་སྟེང་ནས་དྲ་བ་དྲ་ཕྱེད་ཀྱི་སྣེ་མོ་ཡན་ཆ་གཉིས་དང་། དེའི་འོག་ཆ་གཉིས་སུ་བྱས་ན་ཁོག་པ་ཆ་བཞིར་འགྱུར་བའི་ཕྱིར་རོ།། དེ་ལྟར་བྱས་ན་ཆ་དྲུག་གི་ཆ་གཉིས་ཚན་རེ་ཆ་རེར་བསྡོམས་པ་ན་ཆ་གསུམ་མཉམ་པོར་འགྱུར་བས་རྒྱུ་དེ་དང་། བཟང་པོ་ཡོངས་གཟུང་གི་དགོངས་པ་གཅིག་ཏུ་འགྲིག་ཅིང་། དྲིལ་བུའི་ལུས་ཚད་ཀྱང་ལེགས་པར་གནས་པ་དང་འཚམ་པར་འགྱུར་རོ།། དྲིལ་བུའི་ཁའི་རྒྱ་ཚད་ནི། བཟང་པོ་ཡོངས་བཟུང་ལས། དྲིལ་བུ་དེ་ཡི་ནང་གི་མཁའ། ཞེང་དང་མཆུ་རུ་མཉམ་པ་ཡིན། ཞེས་གསུངས་ལ། མན་སྙེར་ཡང་། དེའི་འཁར་བའི་དབུས་ཀྱི་ནམ་མཁའ་རྒྱ་དང་མཆུར་མཉམ་པའོ།། ཞེས་གསུངས་པ་དྲིལ་བུའི་ཁོག་པའི་དཔངས་རིང་ཐུང་གཉིས་ཀའི་ཕྱོགས་ལ་ཁའི་རྒྱ་ཚད་དང་། ཁོག་པའི་དཔངས་ཚད་མཉམ་པར་བཞེད་དེ། དེ་ཡང་དྲིལ་བུའི་མཆུ་ཅུང་ཟད་ནང་དུ་ཞུམ་པ་དེ་ལས་གོང་གི་རྒྱ་ཆེ་སའི་ཚད་དང་མཉམ་པའོ།། ཞེས་རྣལ་འབྱོར་རོལ་བའི་དགའ་སྟོན་ལས་གསུངས།